Üdvözlet
Behúnyt szemekkel újra látlak,
Kedves, szép hely, köszöntlek!
Májusi szellő, virág-illat
Elhozta hozzám képedet.
Görbe utcáid újra járom,
Rabjául ejt sok régi álom
S álmomban látlak tégedet. 

Erdőd, hegyed már lombot öltött,
Kertedben nyílik a virág,
Az áldott nap meleg sugárit
Fényes kévékben szórja rád.
Fény és illat a szívbe tódúl,
Mely mámoros ez égi csóktúl,
Fellángol és szeretni vágy. 

A te napod, a te virágod
Ejté meg egykor lelkemet;
Azt a napot, azt a virágot
Feledni nékem nem lehet!
Ébredő szív első szerelme,
Van-e ki téged elfeledne?...
Van-e ki téged eltemet?... 

Köszöntelek tündéri, szép hely,
Köszöntelek szép barna lány,
Fényes sugárba öltözött nap
Első szerelmem hajnalán.
Elmúlt szívem sok régi álma,
De május fénye, illatárja
Virágot és fényt szór reám, -
Jöhetsz hát, élet éjszakája!...
Versek
Ady Endre
Magyar irodalom 1905-től 1919-ig